Der mangler noget essentielt i luften over vikingemarkedet i Hobro. Nemlig røg. På grund af afbrændingsforbuddet er der denne gang ingen bål. - Røg og bål, som hører Vikingetiden - og alle tider - til, det har vi måttet begrænse lidt i år, fordi det har været så tørt i den sidste måneds tid, siger Jakob Lørring Pedersen fra Vikingemarkedet. Den eneste løsning er - paradoksalt nok - at rykke indendørs. - Vi er rykket indenfor i dag på grund af afbrændingsforbuddet. Så det er lidt den omvendte verden. Nu skal man være indenfor, før man må tænde bål, siger Rasmus Jørgensen, der er glasperlemager på vikingemarkedet.

Opsummering:
Årets udgave af Vikingemarkedet på Fyrkat i Hobro har været anderledes end normalt. Afbrændingsforbuddet har nemlig store konsekvenser, når man er viking, og ild er ens vigtigste redskab.